दुनियाभर की तमाम सहूलियत, गुलाबी नोट वालों को ही क्यों?
Reserve Bank of India (RBI) Deadline To Exchange 2000 Rupee Notes हर आम और ख़ास को प्रभावित करने वाले पाँच सौ और हज़ार के नोट जब बंद किए गए तो आधी रात की सुबह तक नहीं होने दी थी। कोई सहूलियत नहीं दी गई। बदलने या निकालने के नाम पर वही ढाई हज़ार रुपए।
रोज़मर्रा की आफ़तें। बड़ा झमेला है। एक मशक़्क़त से भरी है ज़िंदगी। आमदनी थोड़े से नोटों की, जो महीना ख़त्म होने पर मिलती है। उम्र खपती जाती है। नोट बाद में दर्शन देते हैं। ऐसे सामान्य, करोड़ों भारतीयों को आख़िर दो हज़ार के नोटों से क्या मतलब? वे मरें। जीयें। खपें। बंद हो जाएँ। चूल्हे में जाएँ। क्या फ़र्क़ पड़ता है।
लेकिन हम हिंदुस्तानियों की एक आदत है! पैसे वालों का नुक़सान हो, उनका कुछ डूबे तो हमें बड़ी ख़ुशी होती है। अच्छा हुआ - मेरी ढेल पर चढ़ाकर मर्सिडीज़ निकालता था। हम पैदल चलते थे और वो लम्बी- चौड़ी गाड़ी में सर्र से निकल जाता था। अब लगो लाइन में।
पिछली नोटबंदी में कई परेशानियाँ आईं लेकिन सरकार के विपरीत कोई भावना लोगों में नहीं बनी क्योंकि लाख आफ़तें झेलकर भी बड़ों के नुक़सान में छोटों ने ख़ुशी देखी थी। हम छोटों को तो चाँद पर भी जाना हो तो उद्देश्य अनोखा ही रहता है। … कहते हैं- कि चलो चाँद पर चलें, वहाँ से पैसे वालों को पत्थर मारेंगे! पैसे वालों पर पहाड़ टूटता है तो हमारे मन में एक अजीब- सी गुदगुदी होती है। जैसे नंगे पैरों के तलवों में गुदगुदी मचाते हैं कंकर।
इसी भावनात्मक लगाव को देखकर दो हज़ार के नोटों को चलन से बाहर करने का निर्णय लिया गया है शायद! चतुर सरकारें अक्सर ऐसे करतब करती रहती हैं। लोकसभा चुनाव से पहले कुछ और अप्रत्याशित करतब देखने- सुनने को मिलें तो कोई अचरज नहीं होना चाहिए। क्योंकि सरकारों को मध्यम वर्ग की कभी फ़िक्र न थी और न वे करना चाहतीं।
वे मानती हैं कि मध्यम वर्ग अपनी दिक़्क़तें खुद ही सुलझा सकता है। जैसे हिरन के बच्चे भर लेते हैं अपने ज़ख़्म, उन्हीं जख्मों को चाट-चाटकर। यही वजह है कि हर आम और ख़ास को प्रभावित करने वाले पाँच सौ और हज़ार के नोट जब बंद किए गए तो आधी रात की सुबह तक नहीं होने दी थी। कोई सहूलियत नहीं दी गई। बदलने या निकालने के नाम पर वही ढाई हज़ार रुपए।
और अब देखिए। गुलाबी नोटों वालों को कैसी- कैसी सहूलियत दी जा रही है। एक बार में बीस हज़ार रुपए बदल सकते हैं और जमा तो चाहे जितने कीजिए। कोई रोक- टोक नहीं। कोई सीमा या अड़चन भी नहीं। ऊपर से धनपतियों को खुश करने, इन्कम टैक्स की चपत से बचाने के लिए यह घोषणा भी कर दी कि नोट बदलवाने के लिए न तो कोई फार्म भरने की ज़रूरत है और न कोई आईडी जमा करने या दिखाने की। जिसका, जब मन हो, मुँह उठाकर चला आए बैंक में और बदलवा लें दो हज़ार के नोट।
चाहे जितने काले धन को सफ़ेद कर लो। इसी बात पर सवाल उठता है कि सरकार का यह कदम कालेधन को उजागर करने के लिए है या कालेधन को सफ़ेद करने के लिए? ख़ैर, चुनाव का वक्त है। चार बड़े राज्यों में चुनावी धमा-चौकड़ी मचने वाली है। हम ग़रीबों की ख़ुशी के साथ तमाम सरकारों को व्यापारियों, उद्योगपतियों, पैसे वालों का हित भी देखना है।
क्योंकि चुनावों में पानी की तरह पैसा बहाना है तो उसके स्रोत को सुखाने की नादानी आख़िर कैसे की जा सकती है?आख़िर घोषित- अघोषित चंदा भी तो इन्हीं धनपतियों के पास से ही आएगा! यही वजह है कि गुलाबी नोट के रखवालों को ज़्यादा से ज़्यादा सहूलियत दी जा रही है। नौकरीपेशा लोगों से तो पाई- पाई का हिसाब लिया जाता है। सीधे वेतन से ही टैक्स कट ज़ाया करता है।
इन भाई लोगों से कोई पूछने को भी तैयार नहीं है कि इतने गुलाबी नोट आख़िर आए कहाँ से। किसे धोखा दिया? कितनों को लूटा? कितनों को मारा- पीटा, अधमरा किया या मार ही डाला! कुछ नहीं पूछा जा रहा। हमारे वाले नोट बंद किए थे तब तो सहूलियत का स भी हमारी झोली में नहीं पड़ा था। केवल पैरों में रास्ता था और सिर पर आसमाँ, बस! हमारे हिस्से में तो जन्म से मरण तक बस एक ही चीज़ आई है, जिसे बर्दाश्त कहा जाता है।
बड़ी बर्दाश्त है हममें, और ये बर्दाश्त ही है जो हमें बेख़ौफ़ बनाए रखती है। हम बेख़ौफ़ ही अच्छे। डरें वो जिनकी आलमारियों में अथाह गुलाबी नोट भरे पड़े हैं। लेकिन अब तो सरकार ने उनका डर भी ख़त्म कर दिया। बिना पहचान बताए बदल सकते हैं नोट। कई राजनीतिक पार्टियाँ भी अपनी आलमारियाँ उलटेंगी।
रातोरात बदल चुके होंगे उनके नोट। सुना है को-ऑपरेटिव बैंकों में बड़ी पैठ होती है राजनीतिक दलों की। लगता है- पिछली नोटबंदी में भी इन्हीं बैंकों ने तमाम पार्टियों का उद्धार किया था। बहरहाल, हम गरीब, मध्यम वर्ग वाले कितने भी ख़ुश हो लें, हमारे हिस्से मायूसी ही आने वाली है। कभी महंगाई के रूप में, कभी टैक्स बढ़ोतरी के रूप में। क्योंकि ये कालाधन जब सफ़ेद होकर बाढ़ के रूप में आएगा तो हमारी जेब को ही बहा ले जाएगा। लेकिन जैसा कि पहले भी कहा है हमारे पास जो बर्दाश्त है, उसी का फ़ायदा उठाते चले जा रहे हैं सब।